
Tisztelt Képviselő-testület!

A Magyar Labdarúgó Szövetség (a továbbiakban: MLSZ) Országos Pályaépítési Programja keretében 2017. június 2-án 22x42 méteres műfüves futballpálya átadására került sor városunkban, a Martfű, Strand út 3. szám alatti sporttelep megnevezésű önkormányzati ingatlanon, az „A” és a „B” pálya közötti elhelyezéssel.
Mint ismeretes, a fenti ingatlan az azon kialakított teniszpálya területének kivételével térítésmentes használatba adási szerződés alapján 2017. január 1-től a Martfűi Labdarúgó Sportegyesület használatában van.

A műfüves futballpálya 1/1 arányban az Önkormányzat tulajdona, az MLSZ 15 évre szóló használati jogot gyakorol a pálya felett. Az Önkormányzat és az MLSZ között létrejött együttműködési megállapodás a kötelező karbantartás és üzemeltetés, valamint a pályahasználat feltételeit és szabályait is rögzíti.
A műfüves futballpályát LED világítás veszi körül, a beruházás 200 főt befogadó mobil lelátóval és fedett kispadokkal is kiegészült.
A kialakításának teljes bruttó költsége 33,3 millió Ft volt, az Önkormányzat saját erőként 10 millió forinttal, a beruházás 30 %-ával járult hozzá annak megvalósításához.

Az együttműködési megállapodás a szerződő felekre nézve a használatot és a hasznosítást a szerződés 12. pontja értelmében a következők szerint tartalmazza:
„Felek a futballpályát szabadon használják és hasznosítják, önkormányzat azonban kötelezettséget vállal arra, hogy azt iskolai és diák-, főiskolai-, egyetemi sportesemények (elsősorban labdarúgás) szabadidősport események (elsősorban futball), más közösségi célú - különösen: kulturális, turisztikai - események lebonyolítása céljából naponta a futballpálya üzemidejének legalább 20 %-ában és évente legalább 10 nap ingyenesen használja, vagy kedvezményes áron hasznosítja. Felek jelen rendelkezést lényeges szerződési feltételnek tekintik, melynek megsértése különösen súlyos szerződésszegésnek minősül. Önkormányzat kötelezettséget vállal arra, hogy a pályahasználattal kapcsolatban - különös tekintettel a kedvezményes pályahasználati kötelezettség teljesítésére vonatkozóan - az MLSZ által kért adatszolgáltatási kötelezettséget az MLSZ erre vonatkozó felszólításában megjelölt határidőben teljesíti.”

A nemzeti vagyonról szóló 2011. évi CXCVI. törvény (a továbbiakban: Nvtv.) 3. § (1) bekezdés 4. pontja értelmében hasznosítás: a tulajdonosi joggyakorló vagy a nemzeti vagyon használója által a nemzeti vagyon birtoklásának, használatának, hasznok szedése jogának bármely - a tulajdonjog átruházását nem eredményező - jogcímen történő átengedése, ide nem értve a vagyonkezelésbe adást, valamint a haszonélvezeti jog alapítását.

Tekintettel arra, hogy az Önkormányzat tulajdonába került a műfüves futballpálya, az Önkormányzat Képviselő-testületére - mint tulajdonosra - hárul az a feladat, hogy meghatározza az ezzel kapcsolatos vagyongazdálkodás szabályait.








A hasznosításra a következő lehetőségek állnak rendelkezésre:

I. alternatíva:

Az Önkormányzat saját maga hasznosítja a műfüves futballpályát, melyhez a Képviselő-testület elfogadja a használati szabályzatot. Ebben meghatározásra kerül a bérleti díj és a fent
hivatkozott szerződéses rendelkezés figyelembevételével az ingyenes használat ideje, valamint az Önkormányzat biztosítja a feladat ellátásához szükséges munkavállalókat. Ezzel a megoldással a hasznosítás teljes egészében az Önkormányzat hatáskörében marad.

II. alternatíva:

Az Önkormányzat közfeladat átadási szerződés keretében átadja a hasznosítás jogát a 100 %-os önkormányzati tulajdonú cég, a Martfűi Városfejlesztési Nonprofit Kft-nek, mely ezzel jogosulttá válik a műfüves futballpálya hasznosítására. A hasznosítás ez esetben a Kft jogosultsága lesz, ugyanakkor a működtetés szabályozása, a szükséges feltételek biztosítása és az együttműködési megállapodásban foglalt önkormányzati kötelezettségek is a gazdasági társaságot terhelik. Amennyiben az Önkormányzat a későbbiekben erre a feladat ellátásra a mindenkori központi költségvetésből támogatásban részesül, akkor azt köteles lehet majd arányosítva átadni a Kft-nek. Az Önkormányzat évente, vagy ahogyan a Képviselő-testület igényli, a műfüves futballpálya hasznosításról beszámoltatja a közfeladat átadási szerződés alapján a Kft-t.

III. alternatíva:

A hasznosítás jogát az Önkormányzat pályázati eljárás útján valamely egyéb szervezetnek adja át, hasonló feltételekkel, ahogyan az már (használati szabályzat, bérleti díj, kapcsolattartásra kijelölt személy meghatározása) ismertetésre került. Ebben az esetben is évente, vagy, ahogyan a Képviselő-testület igényli, a pályahasznosításról beszámoltatja az érintett szervezetet. Ha emellett dönt a Képviselő-testület, akkor a pályázati kiírás tartalmát szükséges alaposan kidolgozni.

A fenti lehetőségek közül bármelyik hasznosítási alternatívát választja a Képviselő-testület, a pálya állagmegóvásának és a felelős gazdálkodás követelményének minden esetben meg kell felelni.

A műfüves futballpálya folyamatos és széles körű használatának biztosításához addig is, amíg a Képviselő-testület döntésének megfelelő végleges hasznosítás feltételei rendelkezésre állnak, szükséges, hogy a megjelölt ingatlant jelenleg használó Martfűi Labdarúgó Sportegyesülettel a műfüves futballpályára vonatkozóan is térítésmentes használatba adási szerződést kössön az Önkormányzat. 
A szerződés tervezete az előterjesztést 1. sz. mellékletét képezi.

Az átmeneti időszakban viszont a műfüves futballpálya bérbeadásának jogát az Önkormányzat gyakorolja, az előterjesztés 2. sz. melléklete szerinti díjszabással.

Tisztelt Képviselő-testület!

Kérem előterjesztésem megvitatását és az alábbi határozati javaslat elfogadását:

Határozati javaslat:

Martfű Város Önkormányzat Képviselő-testületének
…./2017. (…….) határozata
a műfüves futballpálya hasznosításáról, a térítésmentes használatba adási szerződés megkötéséről

Martfű Város Önkormányzatának Képviselő-testülete megtárgyalta a műfüves futballpálya hasznosításáról szóló előterjesztést és az alábbi határozatot hozza: 
I.

a) A Képviselő-testület a műfüves futballpályát saját maga kívánja hasznosítani és felhatalmazza a polgármestert arra, hogy a műfüves futballpálya használati szabályzatát a soron következő testületi ülésen történő megtárgyalásra előkészítse és biztosítsa a feladat ellátásához szükséges munkavállalókat, vagy

b) A Képviselő-testület a műfüves futballpálya hasznosítását közfeladat ellátási szerződés keretében átadja a Martfűi Városfejlesztési Nonprofit Kft-nek és felhatalmazza a polgármestert a szerződés tervezetnek a soron következő testületi ülésen történő megtárgyalásra történő előkészítésére, vagy

c) A Képviselő-testület a műfüves futballpályát pályázat keretében kívánja hasznosítani és felhatalmazza a polgármestert a pályázati kiírásnak a soron következő testületi ülésen történő megtárgyalásra történő előkészítésére.

II.A Képviselő-testület felhatalmazza a polgármestert a Martfűi Labdarúgó Sportegyesülettel az előterjesztés 1. sz. mellékletének megfelelő térítésmentes használatba adási szerződés megkötésére.
III.A Képviselő-testület a műfüves futballpálya bérleti díjait a határozat I. pontjában foglalt működtetés megkezdésének időpontjáig a határozat 2. sz. melléklete szerint állapítja meg.

Erről értesülnek:
1. J. N. Szolnok Megyei Kormányhivatal, Szolnok,
2. Valamennyi Képviselő, helyben,
3. Martfűi Polgármesteri Hivatal Műszaki Iroda, helyben,
4. Irattár.

Martfű, 2017. június 9.

	
	                                      Dr. Papp Antal
                                      polgármester



Látta: Szász Éva jegyző







2. számú melléklet


Műfüves futballpálya önkormányzati hasznosítása harmadik személy, szervezet részére, a pályahasználat díjszabása




1. A hasznosítás során figyelemmel kell lenni jelen megállapodás II/3. pontjában meghatározottak betartására, valamint a használati ismertető harmadik személlyel történő betarttatására. 
2. A műfüves futballpálya önkormányzati hasznosítása harmadik személy, szervezet részére a pályahasználati díj megfizetésének igazolását követően történik.
3. A pályahasználat díjszabása:
a.) pályavilágítás nélkül (természetes fénynél): bruttó 4.000 Ft/óra,
b.) pályavilágítással: bruttó 5.000 Ft/óra
4. A díj megfizetése postai csekken, vagy átutalással a CIB Banknál vezetett 10700309-66893729-51100005 számú önkormányzati számlára történhet.

